text: Hjemmeværnet træner de kommende grænsevagter
  31 maj 2016 kl. 09.31
  Hjemmeværnsfolk skal fra 13. juni assistere politiet med kontrol ved grænsen. Derfor er Hjemmeværnet i fuld gang med at uddanne sine folk til opgaven.
  I Søgård-lejren trænede hjemmeværnsfolk tirsdag morgen derfor trafikregulering. Det er første del af deres træning i forbindelse med, at Hjemmeværnet fra 13. juni skal aflaste politiet ved grænsen.
  Hjemmeværnet skal bidrage med 125 årsværk ved grænsen, mens yderligere 40 politibetjente kan trækkes hjem til politikredsene, fordi grænsekontrollen neddrosles. Dermed kan 165 betjente forlade den dansk-tyske grænse.
  Hjemmeværnsfolkene vil være under politiets ansvar og ledelse, og Hjemmeværnet er i gang med et målrettet uddannelsesprogram.
  Hjemmeværnets personale vil ikke være bevæbnet eller komme til at udføre opgaver, som kræver politimyndighed, for eksempel i forhold til at håndtere frihedsberøvede personer.
  